
Obra i arte desendientenan Flora Damascus 


Fin di siman tabata un dia grandi pa desendientenan di Flora Damascus, momentu ku e famia a tene un dia di arte i 
obra di man produsí pa e famia mes. Riba foto por mira e famia kompleto durante e evento ku a hala hopi atenshon. 


Polis no 
ta hasi 

KRALENDIJK – Em- 
presario Ali Ozir ta hopi 
disgustá pa e aktitut di Kue- 
rpo Polisial Karibe Huland- 
es, KPCN. El a akudí na re- 
dakshon di BONERIANO 
pa deshogá su mes despues 
di hopi intento sin por haña 
oido. Ta trata di dos kaso 
den kua el a hasi denunsia 
na Polis, pero en bes ku 
atendé ku e ladron, ta hasi 
denunsia kontra su persona. 


Tereno na Belnem 
Ozir a splika ku e tin un 
tereno na Belnem. Ocho 
aña pasá el a pone un kòn- 
teiner riba e tereno. No 
muchu tempu pasá el a 
hasi palabrashon un un tal 
John Tribhawansing, kende 
a duna su palabra ku e lo 
kumpra e tereno, pero te ku 
dia di awe esaki no a tuma 
lugá. 
Loke sí a sosodé, segun 
Ozir, ta ku e posibel kum- 
pradó a paga un hende pa 
kita e kònteiner for di riba e 
tereno. E posibel kumpradó 
a instruí esun ku a kita e 
kònteiner pa bisa Polis ku 
ta su persona a pidi’é pa 


kita e kònteiner, loke kom- 
pletamente no ta bèrdat. 
Ozir: “Nunka mi a pidi 
niun hende pa kita e kòn- 
teiner for di riba mi tereno, 
pero a bai tras di e posibel 
kumpradó ku a hasi denun- 
sia kontra mi, siendo ainda 
e tereno i e kònteiner ta di 
mi persona.” Pa straño ku 
por parse, Ozir ta sigui, 
Polis a tuma e denunsia na 
serio i a yega te asina leu 
ku a entamá un kaso pe- 
nal kontra su persona i el 
a risibí sentensia. Pero den 
korte di apela-shon, el a 
keda deklará liber. Durante 
di tratamentu di e kaso den 
korte di apelashon, huesnan 
no por a komprondé di 
kon Ministerio Públiko a 
entamá un kaso kontra su 
persona, siendo te ta esun 
perhudiká, pasobra tabata 
un denunsia falsu. 


Ladronisia 
“Mi tabatin relashon ku 
un dama venezolano. Mi ta 
hende ku gusta yuda hende 
i esaki a resultá den mi des- 
grasia. Mi tabata yuda e 
dama i su yunan. Komo ku 


e dama su papelnan no ta- 
bata na òrdu, e mester a sali 
for di Boneiru i bai Venezu- 
ela pa regla su papelnan,” 
Ozir a bisa. 
Entre 26 yüli i dos di 
ougùstùs, Ozir a bai ku 
fakansi. Na novèmber aña 
pasá el a kumpra outo pa su 
partner i a lanta un kompa- 
nia i a invertí 20 mil dòler 
den ekipo di mobilario. 
Momentu ku el a regresá 
for di fakansi, e no a haña e 
dama na kas, pero sí tur su 
pertenensianan a disparsé. 
Ku prueba el a mustra kon 
e dama tabata tapa e ká- 
maranan instalá na su kas i 
tabata kibra nan, loke el a 
mustra tambe na Polis. Ke 
men ta e dama a hòrta tur 
su pertenensianan i tambe a 
bai ku tur yabi di kas i outo. 
Ozir: “Ku prueba den 
mi man i komo ku ainda 
mi tabata ku fakansi, mi a 
apoderá un amigu pa hasi 
denunsia na Polis, pero akí 
tampoko no a hasi nada ku 
e denunsia. Polis a bisa ku 
mi mes mester hasi denun- 
sia personalmente, loke a 
sosodé tambe mesora ku mi 


a yega for di fakansi.” 
Despues di un luna di no 
a tende nada mas di e de- 
nunsia, di akuerdo ku Ozir, 
el a bolbe akudí na Polis pa 
haña sa kon a para ku su 
denunsia, pero a bin tende 
ku ainda no a hasi nada, 
pero al kontrario e dama a 
hasi denunsia kontra dje pa 
violensia doméstiko, pero 
no tabatin nada andando 
te pa papia di violensia do- 
méstiko. “Mi ta pensa ku 
Polis no a hasi nada ku mi 
denunsia. Despues di al- 
gun dia Ofisina di Ayudo na 
Víktima a yamá mi i bisá 
ku mi tin rason i a spliká mi 
ku e dama sa ku te a hòrta 
mi kosnan i a atmití esaki 
tambe.” 
Te ku dia di awe, se- 
gun Ozir, no a tende nada 
mas loke ta pon’é yega na 
e konklushon ku Polis ta 
protehá e ladron i Ofisina 
di Ayudo na Víktima tambe 
ta protehá e dama. Esaki ta 
un bèrgwensa total, kamin- 
da el a a sali perhudiká di 
denunsia kontra su persona 
siendo e ladron mes ta kana 
liber i ta haña protekshon. 
Ozir: “Mi tambe ta paga 


impuesto pa Polis hasi su 
trabou. Esaki no ta manera 
di traha, mi ke sa unda mi 
kosnan ta, ni e esfuerso ei 
Polis no ta hasi, siendo nan 
sa unda e pertenensianan 
ta. Niun hende no ta skuchá 
mi, di kon mi no por sa 
unda mi kosnan ta. Te asta 
mi kosnan di kas e dama a 
bai kuné. Tantu Polis komo 
Ofisina di Ayudo na Víkti- 
ma ta protehá e ladron i no 
tende di ami ku ta víktima. 
Te asta un bestèk di plata di 
15 mil dòler el a bia kuné.” 
Tur e lokenan a pasa akí, 
a kousa problema di salú i 
hopi strès pa Olzir. E mes- 
ter a risibí tratamentu pa 
problema di kurason i ta 
bibando un bida intrankil. 
Di parti BONERIANO 
mester menshoná ku Olzir 
a mustra e lista di e lokenan 
el a pèrdè i tambe imágen 
di kámara momentu ku e 
dama tabata hòrtando su 
pertenensianan, 
meskos 
tambe resultado i eksámen 
médiko kaminda e mester a 
risibí tratamentu. BONERI- 
ANO a pidi un reakshon di 
e deklarashon hasí pa Ozir, 
pero ainda no a risibí esaki. 


Ali Ozir: “En bes di atendé ku e ladron ta denunsiá ami” 
Polis no ta hasi nada 


A bai drumi den brasa di Señor 
Sra. Jacoba Felipa 
Winklaar-Reina 
*23-08-1934 +25-09-2022 
na edad di 88 aña 
yu di +Barcelio i Eva Reina 


Su yunan: 
Juny Lourens i señora 
Vivian Reina na Hulanda 
Su nietunan na Hulanda 
Su rumannan: 
Carmen Reina, yunan i nietunan 
Virginia Damas, yunan i nietunan 
Pascualita Reina, yunan i nietunan 
Su kuñá: Salome Reina 
Su subrinu(a)nan 
Su kompader- i komernan 
Su primu(a)nan: 
Anna Silberie i rumannan 
Shanine i Wete Muller 
Carlos i Aquilles Angel i rumannan na Kòrsou 
Adelina Piar i famia 
Bebi Manuela i famia na Hulanda 
Su kuidadonan: 
Filomena Winklaar, Franklin i Gisella Martis 
Su kompañeronan di Kalor di hogar i Villa Antonia 
Demas famia: 
Reina, Winklaar, Jansen, Silberie, Angel, Goeloe, Piar, Manuela, 
Balentin, Boekhoudt, Thielman, Dortalina, Staff i personal 
Kalor di Hogar. 
Un gradisimentu na ‘Kalor di Hogar’ pa e kuidu duná na e 
defuntu. 


Entiero ta tuma lugá awe djawebs 29 di sèptèmber, 
saliendo for di Consuelo Memorial pa santana ‘Nos 
Sosiego’. Promé ku entiero ta risibi bishita di 
kondolensia di 1’or pa 3’or na Consuelo Memorial, sigi 
pa un respons. 


Ecua Bon Construction 
B.V. 


ta buska 
1 schilder (pintor) 


Pa mas inf. tel. 782-2903 

KRALENDIJK – E yu 
pèrdí ta bini bèk. Su nòm- 
ber ta Walter Faneite, kari- 
ñosamente yamá Wòwò, 
un hòmber boneriano ku a 
bai Brazil ocho aña pasá i 
a keda pegá aya, pasobra 
el a pèrdè su papelnan ofi - 
sial, inkluso pasport. Si tur 
kos kana segun plan, na ku- 
minsamentu di otro siman 
Walter ta pisa suela di su 
isla natal. Asina ta yega fi n 
na un ‘odisea’ ku el a pasa 
aden na Brazil e último 8 
aña. E lo konta mesora den 
e programa Aktualidat na 
Bonaire.tv kiko el a pasa 
aden. 
Walter a nase na Bonei- 
ru. El a traha na Flamingo 
Beach Hotel. Despues el 
a bai biba na Hulanda, na 
unda durante un periodo 
di 4 pa 5 aña el a kompartí 


bida ku Senaida Winklaar. 
Despues ku e relashon a 
kibra Walter a disidí di ban- 
doná Hulanda pa bai Brazil 
huntu ku un amigu. 


Bida nobo 
Senaida Winklaar a kon- 
ta den un programa spesial 
di ‘Aki Boneiru’ e siman 
aki: “Wòwò, manera nos 
ta yam’é, kier a kuminsá 
un bida nobo na Brazil. 
Na kuminsamentu ainda 
nos tabatin kontakto kuné, 
pero despues di tempu nos 
a pèrdè tur kontakto. Esaki 
a sosodé, segun nos a kom- 
prondé despues, pa motibu 
ku nan a hòrta tur su perte- 
nensianan. El resultá riba 
kaya na Brazil.” 
Tantu 
Senaida 
Win- 
klaar komo su prima Erna 
Cicilia, ku awor ámbos ta 


biba na Boneiru, tin rekue- 
rdonan plasentero di Walter 
Faneite di e tempu ku e ta- 
bata biba na Hulanda. Nan 
a deskribí Wòwò, kende 
awor tin 54 aña di edat, 
komo un persona amabel, 
kariñoso ku ta ekspresá su 
amor. E tin bon manera i sa 
bon kon atendé ku mucha. 
El a lucha duru pa kria su 
famia. 
Erna Cicilia a agregá: 
“Siendo bibá na Hulanda 
tur wikènt mi tabata bai 
serka Senaida. Asina mi a 
sera hopi ku Walter. M’a 
konos’é komo un persona 
amabel, chistoso, semper 
pone bo hari. Un hòmber 
dediká na su kas, kla pa 
yuda, eksperto den traha- 
mentu di sòpi.” 
Senaida a konta ku Wal- 
ter Faneite a pasa hopi kos 


E YU PÈRDÍ TA 
BINI BÈK 


den su bida. Na Boneiru el 
a kai den droga, pero el a 
logra sali. 
Despues ku e relashon 
entre Senaida i Walter a 
kibra a resultá difísil pa 
Walter sobrebibí na Hulan- 
da. E no por a haña trabou. 
Tabata na e momentu ei, 8 
aña pasá, ku el a tuma de- 
sishon pa bai Brazil pa bus- 
ka su porvenir den e pais ei 
huntu ku un amigu. 
Senaida: 
“Sinku 
aña 
pasá nos a logra haña kon- 
takto kuné. El a konta nos 
ku e no tabatin trabou mas, 
pero ainda su telefòn. Nos 
kier a bai Brazil serka dje, 
pero e gastunan tabata hopi 
haltu. Tres luna despues 
nos a bolbe pèrdè kontakto 
kuné. A resultá ku nan a 
hòrta tur su pertenesianan.” 


Na bida 
Hopi hende a kere e úl- 
timo sinku añanan aki ku 
Walter no tabata na bida 
mas. Mientrastantu Senaida 
i Erna a bin biba bèk na 
Boneiru, nan isla natal. Ru- 
man muhé di Walter, Miri- 
am, kende a keda Hulanda, 
a sigui buska kontakto ku 
su ruman na Brazil, pero no 
tabata logra. 
Miriam un dia a soña ku 
Walter tabata na bida ainda. 


Bòi Antoin, presentadó di ‘Aki Boneiru’, meimei di Senaida Winklaar i Erna Cicilia, 
ku tabata den un programa spesial pa papia di Walter Faneite. 


Entrevista ku Walter Faneite na Brazil ku un kanal di 
televishon. 


Senaida a haña un vishon 
den kua el a mira Walter 
drumí bou di un viadukto 
meimei di hopi karton. Ta- 
batin mas hende drumí. Se- 
naida, Erna i Miriam sem- 
per a keda papia di Walter. 
Erna tabata kombensí ku 
Walter ta na bida, pasobra 
e ta un persona ku un kara- 
kter i determinashon fuerte 
pa sobrebibí. 


Polis 
Un dia, aña pasá, Walter 
a aserká algun polis na Bra- 
zil i a konta nan di su situ- 
ashon. El a splika ku el a 
pèrdè tur dokumento i ku e 
tabata pues ilegal na Brazil. 
Nan a kai na su pena i via 
facebook a logra bini den 
kontakto ku su ruman Uchi 
Faneite na Boneiru. 
Walter a bira manera un 
selebridat ora ku un kanal 
di televishon a traha un 
reportahe di dje. E tabata 
gana su entrada pidiendo 
karton pa bende. 
Polis di su parti a ku- 
minsá intermediá pa Walter 
por a haña dokumentonan 
nobo pa asina e por sali for 
di e pais. A dura hopi, pero 
awor ta asina leu ku e lo bi- 
aha pa Boneiru. Na kumin- 
samentu di otro siman ta 
spera su yegada na Boneiru. 

KRALENDIJK – Kon 
ta protehá e tres munisipi- 
onan partikular den Karibe 
pa kambio di klima. Parti- 
donan polítiko lokal ainda 
ta sperando riba un reak- 
shon for di Gabinete Hulan- 
des. Esaki di akuerdo ku un 
publikashon di Caribisch 
Netwerk, skirbí pa Marit 
Severijnse i John Samson. 
Minister Rob Jetten di 
klima i energia, a primintí 
rònt di verano pa bini ku un 
mapa di ruta pa e tres muni- 
sipionan karibense. Tweede 
Kamer ta eksigí pa na inisio 
di e aña akí Gabinete bini 
lihé ku un plan. 
Pa loke ta trata partido 
di koalishon CDA, e tres 
munisipionan 
partikular 
den Karibe pa mas tardá 
2035 mester ta drai riba 
100 porshento di energia 
bèrdè. Diferente partido lo- 
kal ta pensa ku e plan akí ta 
alkansabel, nan ta bisa den 
kombersashon ku Caribisch 
Netwerk. 
E partidonan lokal ta 
mustra sí ku ainda tin spe- 
ransa ku Gabinete Hulan- 
des ta logra. Tambe Boneiru 
ta warda ainda riba un mapa 
di ruta di minister di klima 
Jetten i riba sèn pa hasi e 
isla duradero mas aleu. 


Boneiru un tempu lider 
“Den e region Karibense 
un tempu nos tabata te asta 
lider den energia duradero,” 
segun miembro di Konseho 
Insular di Frakshon Cof- 
fi e, Daisy Coffi e. Tabata, 
pasobra lástimamente ku e 
akshon dor di kresementu 
di e isla i konstrukshon di 
hotèlnan èkstra, ku pues un 


demanda èkstra pa energia, 
lástimamente awor a baha.” 
E proposishon pa na 
2035 pa traspaso kompleto 
riba energia bèrdè keda 
realisá, Coffi e ta haña ku 
netamente pasobra nos ta 
chikitu por hasi hopi mas 
lihé. 


Dependiente 
Boneiru ya a presentá un 
plan na Den Haag pa hasi 
elektrisidat riba e isla 70 
porshento bèrdè. Te na ko- 
mienso di e aña akí numa 
polítika Den Haag a dis- 
idí pa duna kontenido na e 
plan di Boneiru pa energia 
duradero. 
“E kombustibel ku ak- 
tualmente nos ta usando, 
mester keda remplasá mas 
pronto posibel pa alterna- 
tiva duradero pa produsí 
awa i elektrisidat,” Elvis 
Tjin Asjoe, lider polítiko di 
MPB ta bisa. 
Tjin Asjoe ta mira kam- 
bio dor di e gabinete nobo. 
Promé ku nos alkansá 2035, 
nos ta drai ya pa hopi tempu 
riba produkshon di energia 
duradero, e ta pensa. 
Kolegio Ehekutivo hun- 
tu ku gezaghebber Edison 
Rijna, anteriormente e aña 
akí a disidí pa instituí un 
mesa di klima na Boneiru. 
Ku esaki gobièrnu ke trese 
e impakto di kambio di kli- 
ma den realidat. 


Kana tras 
Den Haag ta tene e mu- 
nisipio partikular Boneiru 
atras, e partidonan polítiko 
ta haña. E kompensashon- 
nan ta hopi mas abou ku 
loke e hendenan minimal- 


mente mester pa por biba. 
Durabilidat ta e tantísimo 
ehèmpelnan. 
“Mi ta haña hopi la- 
mentabel ku Boneiru desde 
2010 ya tabata parti di Hu- 
landa i ku Den Haag nunka 
a enbolbí nos den su plan- 
nan pa durabilidat,” Coffi e 
ta bisa. 
Na Europa Hulandes 
nan ta hopi mas aleu ku du- 
rabilidat. Te aña pasá numa 
polítika Den Haag a mira ku 
mester hasi algu. Den Haag 
mester 
komprondé 
nos 
problema bon promé. No ta 
alkansabel pa na 2035 Bo- 
neiru drai kompletamente 
riba energia bèrdè, miem- 
bro di Konseho Insular di 
Demokrat, Clark Abraham, 
ta haña. Pero nos mester 
komprondé sí e orígen di e 
problemátiko di Boneiru. 
Boneiru 
enbèrdat 
ta 
chikitu, pero e alkansabi- 
lidat ta grandi, Abraham ta 
splika. “Asumí ku kada aña 
nos haña un mion disponi- 
bel pa asina hendenan usa 
panel solar na nan kas. Pa e 
tempu ei nos ta 40 aña mas 
aleu. I awor nos ta papia 
solamente di panel solar, 


pasobra e traspaso na por 
ehèmpel outo eléktriko ta 
kosta ainda mas tantu.” 
Pa e dokumento di kli- 
ma kompleto, nos mester 
pa penetrá den fondo, Tjin 
Asjoe ta haña. E ta algu ku 
nos mester aserká huntu 
ku e gabinete hulandes i 
Union Europeo. Pasobra 
por ehèmpel kore eléktriko 
ta tambe un deseo europeo. 
Pa loke ta trata parti- 
donan di koalishon, D66 i 
CDA i partido di oposishon 
GroenLinks, e munisipi- 
onan partikular den Karibe 
te asta mester bira un mo- 
delo pa restu di mundu. 


Mas investigashon 
E partidonan lokal mes 
mester hasi mas, Coffi e 
tambe ta haña. “Mi ta haña 
ku nos mester bai stipulá 
pa nos mes kiko nos vishon 
ta. Unda nos ke bai komo 
Boneiru i kon nos ke yega 
ei nan.” Pero polítika lokal 
por tuma tambe desishon- 
nan difísil dor di falta di in- 
formashon konfi abel. 
Kompará 
ku 
Europa 
Hulandes, aki na Boneiru 
nunka nos a laga hasi un in- 


vestigashon sientífi ko gran- 
di na e impakto di kambio 
di klima riba nos. Coffi e ta 
haña hopi lástima ku te ai- 
nda nos ni sa kiko ta spera 
nos. 
Boneiru 
mester 
laga 
mas investigashon, Coffi e 
ta haña. “Mi ke sa ki sorto 
di maneho nos por hasi pa 
por akomodá e kambionan, 
òf kon mester atendé ku e 
kambionan.” 


Tené atras 
Entre tantu a kuminsá 
ku diferente investigashon 
sientífi ko pa e impakto di 
kambio di klima na Karibe 
Hulandes. 
Esaki via di Islanders 
at the Helm, un kolektivo 
di sientífi konan karibense. 
Daphina Misie-djan por 
ehèmpel ta hasi investi- 
gashon riba ki impakto di 
kambio di klima tin riba 
desigualdat sosial i retraso. 
Na diferente okashon 
Caribisch Netwerk a aserká 
UPB pa un reakshon. Lider 
polítiko di e partido, James 
Kroon, manera semper no a 
reakshoná e último siman- 
nan. 


Pelea pa kambio di klima 
Boneiru wardando ketu bai riba Den Haag 



Tur mèrdia 12’or ta kuminsá un programashon nobo di 4 ora. 
E programashon aki ta ripití pa 24:00. 


Programanan di Bonaire.tv 
TELBO kanal 70 
Flamingo TV kanal 23 

12.00 Aktualidat: 
Norbert Tadema 
13.00 Aki Boneiru: 
Dia di Tera Kora 2019 
14.00 Herensia: 
Jan Janga (Simadan) 
15.00 BAPA: 
Joaquin Vasquez 
16.00 Herensia: 
Armida Evertsz-Felix 
17.00 Aki Korsou: 
Richard Juan (Chati) Constancia 
18.00 Herensia: 
Grupo Flor Di Orkidia (Toka) 
19.00 BAPA: 
Marlon Bermudez 


20.00 Herensia: 
Marcel Caluto Janga i 
Edna Margriet Janga-Sint Jago 
21.00 Aki Boneiru: 
Luc Alofs 
22.00 Herensia: 
Claire Marie Jeannette Nolen-Heitkö nig 
23.00 BAPA: 
Milton Koeks 


KRALENDIJK -- Djasa- 
bra 24 di sèptèmber alrede- 
dor di 1’or di atardi, Sentral 
di Polis a risibí notifi kashon 
tokante un aksidente entre 
dos outo ku a tuma lugá 
riba Bulevar Gobernador 
Debrot. E outonan a dal 


frontal kontra otro despues 
di kua un di e outonan a 
bòltu riba su banda. 
No tabatin herido i a 
duna shofùr di un di e ou- 
tonan but pa manehá sin 
reibeweis bálido i sin prue- 
ba di seguro. 


Aksidente frontal 

KRALENDIJK -- En- 
trante e aña eskolar akí, 
Komunidat di Skol Bonei- 
ru, SGB, den kolaborashon 
ku partnernan lokal i sektor 
empresarial, ta ofresé ak- 
tividatnan kurikular adisho- 
nal na e unidatnan VMBO, 
Liseo, Speciale Lesplaatsen 
(SLP) i MBO. Pensa riba 
aktividat deportivo, aktivi- 
dat artístiko manera drama, 
baile i ekspreshon, aktivi- 
dat empresarial i proyek- 
tonan ku ta toka un tema 
sosial. 
Ofisina di aktividat di 
SGB ta regla organisashon 
i kordinashon di loke e ko- 
munidat di skol ta brinda. 
Pa harma e programa di 
aktividat akí, SGB ta en 
buska di partnernan sos- 
ial pa sigui amplia e oferta 
aktual, pa tur studiante por 
partisipá. Ta e intenshon pa 


e proyektonan kontribuí na 
reforsá abilidatnan sosial di 
e studiantenan. 
Proyektonan dirigí riba 
durabilidat tin preferensia. 
Lo skohe e proyektonan ku 
ta kumpli mihó ku esaki, 
ademas di ta konektá bon 
na persepshon i eksperensia 
di e grupo meta. 
E programa nashonal di 
enseñansa ta hasi posibel pa 
e añanan ku ta bini, skolnan 
atendé retrasonan relashoná 
ku Covid. No ta trata sola- 
mente di retraso riba tereno 
di desaroyo kognitivo, pero 
tambe di desaroyo sosial 
emoshonal i bienestar di e 
studiantenan. 
SGB ta haña importante 
pa no solamente tin bista 
pa kualifikashon, pero hu- 
stamente tambe pa inisiati- 
vanan ku ta kontribuí na 
promové kompetensianan 


sosial di su studiantenan. 
Pues, no èkstra beilès so, 
sino tambe traha espasio 
pa aktividatnan ku ta en- 
grandesé konfiansa propio i 
kapasidat pa yuda kurpa di 
e studiantenan. 
Solamente empresa i or- 
ganisashonnan inskribí na 


Kámara di Komèrsio Bo- 
neiru, por entregá un peti- 
shon. Sí skohe e proyekto, 
e ora ei ademas ta obligá na 
presentá un deklarashon di 
bon kondukta. Sí e proyek- 
to òf aktividat ta kumpli ku 
e deskripshon ariba, usa 
e siguiente konekshon pa 


entreg’é na https://forms. 
office.com/r/8Cem8XJjDz. 
Último fecha pa entregá 
proposishon di proyekto, ta 
14 di òktober. SGB ta spera 
reakshon ku mashá interes. 
Pa pregunta, tuma kon- 
takto na: activiteitenbu- 
reau@sgbonaire.com 


SGB ta buska partner pa aktividat 
atraktivo i variá 


KRALENDIJK – Bon- 
Lab a logra su di dos akre- 
ditashon dentro di un aña, 
ISO 15189 laboratorio mé- 
diko i ISO 17025 pa labora- 
torio di awa di bebe. 
Dia 17 di febrüari Bo- 
naire Laboratorium N.V. 


(BonLab), a risibí e grato 
notisia di Raad van Accre- 
ditatie (RvA) ku e laborato- 
rio a logra su akreditashon 
internashonal pa labora- 
torio médiko, ISO 15189. 
Despues di shete luna, dia 
20 di sèptèmber, BonLab 


a logra su di dos akredi- 
tashon, awor pa laboratorio 
di awa, ISO 17025. 
Boneiru por ta orgu- 
yoso ku BonLab ku su 53 
aña di eksperensia riba in- 
vestigashon di laboratorio 
médiko i awa di bebe, ku 


komo antesesor Landslabo- 
ratorium (1969), ADC-Bo- 
naire (2000) i desde 2008 
komo BonLab. 
Komo 
laboratorio 
akreditá, BonLab ta ofresé 
servisio na e komunidat 
Boneriano, segun norma- 


nan di kalidat internasho- 
nal. Investigashonnan ku 
BonLab mes no por hasi, ta 
manda pa otro laboratorio 
akreditá. Gerente ta felisitá 
tur trahadó ku e logro akí, 
kua sin nan esfuerso, esaki 
no tabata posibel. 


Dentro di un aña 
Di dos akreditashon BonLab 


KRALENDIJK -- Djad- 
umingu 25 di sèptèmber 
alrededor di mitar di tres di 
atardi, Sentral di Polis a ris- 
ibí notifikashon tokante un 
hòmber ku probablemente 
tabatin un arma di kandela 
den su poseshon. 
Na momentu ku polis 
a yega na e sitio i a tuma 
nota di e sospechoso, e 


sospechoso a pura drenta 
un establesimentu di ku- 
minda situá riba Kaya Dr. 
Hernandez. Polis a sigui e 
sospechoso paden. A listra 
e sospechoso, pero no a 
enkontrá nada riba su per- 
sona. No opstante, polis por 
a mira riba imágen di vidio 
di seguridat di e establesi- 
mentu, ku promé ku a listra 


e sospechoso, e tabata kana 
rònt na e parti di patras di 
e establesimentu. Despues 
di esaki, polis a realisá un 
búskeda kaminda a bin topa 
ku un arma di kandela. A 
detené un hòmber di inisial 
J.A.E. di 40 aña di edat en 
konekshon ku violashon di 
lei di arma di kandela BES. 


Detenshon pa poseshon 
di arma 

KRALENDIJK -- Bo- 
neiru, un isla Karibe Hu- 
landes, a lansa un wèpsait 
nobo pa mustra su merkad- 
eo resien. Riba e wèpsait 
den un forma hopi bunita, 
biaheronan por haña tur in- 
formashon ku nan tin mes- 
ter pa plania nan próksimo 
bishita, for di eksperensia- 
nan gastronómiko te aktivi- 
datnan den aire liber. 
E wèpsait ta kompleta- 
mente renobá, di manera ku 
bishitantenan for di henter 
mundu fásilmente por hasi 
uso di dje. 


Banda di un nabegashon 
i organisashon mehorá, e 
página ta ofresé funshon- 
nan di aksesibilidat nobo, 
entre otro un lesadó di skrin 
ADA-kompatibel pa hen- 
de ku limitashon visual òf 
ouditivo. Pa nan siguiente 
biahe, bishitantenan di e 
wèpsait por ferwagt vários 
tep, guia pa estadia, blòg ku 
rekomendashon lokal i hopi 
mas. 
E wèpsait ta kompleta- 
mente renobá tambe riba 
tereno di fotografi a i tek- 
stonan. E ‘look’ i e ‘tone 


of voice’ nobo di Boneiru a 
keda realisá den koperashon 
ku e ofi sina kreativo di nos 
isla, Dunn&Co. E ofi sina 
akí a renobá e merkadeo i 
presensia di medionan di 
komunikashon di Boneiru 
via e kampaña ‘It’s In Our 
Nature’, di manera ku nos 
isla a keda posishoná komo 
un destinashon kaluroso, 
kariñoso i bírgen. 
E arkitektura úniko di e 
wèpsait, ta hasi posibel pa 
usuarionan pa den un forma 
simpel, eksplorá e posibi- 
lidatnan di nos isla i plania 


nan fakansi pa Boneiru, se- 
gun Miles Mercera, direk- 
tor di Tourism Corporation 
Bonaire (TCB). E diseño 
renobá i e elementonan vi- 
sual, ta refl ehá na un mane- 
ra mas eksakto e bunitesa 
bírgen i e kultura outéntiko 
ku ta warda esnan ku ke 
eksperensiá nos isla. 
Pa medio di su esfuer- 
sonan riba tereno di preser- 
vashon di naturalesa, Bo- 
neiru ta destaká komo un 
sitio prominente pa pasa 
fakansi. Nos isla tin un 


programa di sertifi kashon 
Blue Destination ku ta 
pone sostenibilidat, desar- 
oyo ekonómiko i kultura na 
promé lugá. Turistanan por 
antisipá sitionan di buseo 
práktikamente bírgen den 
laman kristalino, vários 
animal ku ta biba den natu- 
ralesa, kuminda ekskisito i 
bichnan remarkabel. 
Eksplorá e wèpsait nobo 
i kuminsá ku planiamentu 
di bo siguiente aventura 
riba 
www.bonaireisland. 
com 


BIENTU TA SUPLA 
UNDA KU E KIER 
Tin dia ta hasi hopi kalor i ta basta kayente. Ma 
danki na e dushi bientu, ku ta refreská e aire i baha 
e kalor i kayente un poko. Tin biaha e ta supla duru 
i fuerte ma tin bes apénas bo ta tende su zonidu. 
Ma na mesun momento tambe bo por tende i sinti 
ora e ta supla duru i fuerte: kabei ta brua, blachi- 
nan ta bula bai, porta i bentana ta dal, asta nos ta 
puntra dikon bientu ta supla duru asina? 
“Bientu ta supla unda ku e kier i bo ta tende su 
zonidu, ma bo no sa di unda e ta bin ni na unda e 
ta bai; asina ta tur esnan ku nase di e Spiritu." Juan 
3:8(BS) 
Tin dia kisas bo no tin smak di lesa Beibel, hasi 
orashon, kombersá ku un otro persona, bai sirbishi 
i asta ta puntra: “unda Dios ta?” Ma, sí bo a nase di 
e Spiritu ... No pèrdè ánimo, ma sigui perseverá! E 
Spiritu Santu di Dios no a bai ningun kaminda. E ta 
hasiendo Su trabou den silensio i tin biaha bo sa i 
otro biaha bo no sa mes. No limitá e poder di Spir- 
itu Santu. Despues di hasi Su obra; fruta manera: 
amor, goso, pas, pasenshi, kariño, bondat, fi eldat 
(Galationan 5:22) ta demostrá e resultado. 
Manera e bientu ta supla unda ku e kier; igual e 
Spiritu Santu di Dios ta obra unda ku E kier, sem- 
per ku e meta pa duna fruta. 
Laga e Spiritu Santu di Dios hasi Su obra unda ku 
E kier! Gilda Beukenboom-Sintjago 
Produkshon PGM 


Wèpsait nobo ‘BonaireIsland.com’ 

KRALENDIJK – Ku 
un invershon di 3,6 mion 
euro, minister di asuntunan 
ekonómiko i klima, Rob 
Jetten, ke duna un impulso 
na e produkshon duradero 
di elektrisidat na Karibe 
Hulandes. Ku ponementu 
di un parke solar i binida 
di turbina di bientu e aña 
akí, Boneiru ta realisá otro 


aña 80 porshento di energia 
bèrdè, awor 25 porshento. 
E plaka ta bai pa Bo- 
naire Brandstof Terminals 
(BBT), un kompania pro- 
pio di e ministerio. BBT 
ta bai hür e parke solar i 
turbinanan di bientu na e 
produktor di elektrisidat 
Contour Global. Pa WEB, 
ku a duna inisio pa e paso 


pa durabilidat, e ròl ta keda 
limitá te na distribushon. 
Na Saba e akshon di 
energia duradero ta bai di- 
rekshon di 40 porshento pa 
100 porshento. St. Eusta- 
tius ta bai di 38 porshento 
pa 60 porshento. Jetten ta 
pronostiká ku e invershon- 
nan tin un efekto positivo 
riba e tarifanan. 


KRALENDIJK -- Bo- 
naire Cruise Tourism Asso- 
ciation (BCTA) ta preokupá 
pa e desaroyo pa loke ta tra- 
ta turismo krusero. E aso- 
sashon siman pasá a manda 
pregunta pa e diputado pa 
haña aklarashon, pero esaki 
no a duna resultado. E mo- 
tibu di kon BCTA a manda 
puntra e diputado, ta paso- 


bra tin rumor ku e promesa 
ku Thielman a hasi, manera 
por ehèmpel respetá e reser- 
vashonnan di barku krusero 
ku ya ta hasí kaba, ku esaki 
no ta bai ta e kaso. For di 
awor por mira kon kanse- 
lashon a kuminsá drenta 
for dianan ku mester tin 
dos barku planiá. Ku esaki 
e diputado no ta kumpli ku 


su deklarashon ku el a hasi. 
BCTA mas ku un si- 
man pasá e manda mail pa 
diputado Thielman, punt- 
rando pa e konfirmá loke 
el a bisa den diferente en- 
kuentro ku prensa tokante 
kambionan den e sektor di 
turismo krusero na Bonei- 
ru. BCTA ke mira e pregun- 
tanan lo mas pronto posibel 


konfirmá òf kontestá dor di 
e diputado. 
Mirando ku personanan 
i kompanianan den sektor 
di turismo krusero lo por 
benefisiá di e transparensia 
i klarifikashon pa asina por 
tuma desishonnan straté- 
giko. Pa un mihó transpar- 
ensia i klarifikashon, ta bon 
pa prensa hasi diputado 
Thielman e mesun pregun- 
tanan ku BCTA a hasi mi- 
rando ku e no ta kontestan- 
do esakinan. 
Den e karta ku BCTA a 
manda pa diputado Thiel- 
man, ta bini dilanti ku bista 
riba e komienso di tempo- 
rada krusero 2022-2023 ku 
ya ta den porta, e asosashon 
ke a trese mas klaridat na su 
miembronan. 
Manera ta konosí, e ru- 
tanan di barku krusero ta 
konosí hopi delantá. Esaki 
ta duna miembronan di 
BCTA e posibilidat a base 
di e informashonnan akí 
oportunidat pa tuma desis- 


honnan stratégiko. 
Ku esaki den mente, 
BCTA ke a haña kontesta 
di e diputado sí e por kom- 
partí ku e asosashon e me- 
moria di komprendementu 
ku a firma resientemente ku 
Royal, pa asina por informá 
i konsehá e miembronan to- 
kante e kontenido. Tambe sí 
por konfirmá ku e barkunan 
ku ya ta reservá kaba pa e 
temporada akí i dos barku 
riba un dia, ta keda respetá 
i por yega Boneiru. 
BCTA ta skirbi: “Bo 
por konfirmá ku solamente 
reservashonnan nobo lo 
usa e sistema di un barku 
grandi i un barku chikitu 
di ménos ku 1000 pasahero 
pa dia. Bo por konfirmá ku 
reservashonnan nobo ku 
no por yega Boneiru paso- 
bra ya tin un barku planiá 
kaba, por traha ku Aruba i 
Kòrsou na un solushon pa 
wak por ehèmpel un otro 
dia den siman ku sí e barku 
por yega.” 


KRALENDIJK – Ku 
e invershon di 33,6 mion 
euro pa un transishon asel- 
erá pa elektrisidat sosteni- 
bel na Boneiru, St. Eusta- 
tius i Saba, aki un par di 
aña ta generá alrededor di 
80 porshento di elektrisidat 
promedio riba e tres islanan 
ku energia di bientu i solo. 
Esei ta sòru pa preis mas 
abou i ménos dependen- 
sia di por ehèmpel petroli i 
konsiderabel ménos emis- 
hon di nitrógeno. 


Energia di solo i bientu 
Na Boneiru e produk- 
tor di elektrisidat Contour 
Global i e kompania di 
maneho, Bonaire Brand- 
stof Terminals (BBT), sos- 


tené ku un supsidio, ta in- 
vertí den un parke solar i 
un parke di bientu. Ta bin 
tambe un bateria pa wanta e 
koriente i usa esaki na mo- 
mentu ku tin ménos bientu. 
Ta finalisá e invershon akí 
na 2024/2025 i e ora ei ta 
generá 80 porshento di ele- 
ktrisidat riba e isla ku fuen- 
tenan sostenibel. Esaki ta 
sòru pa preis di energia mas 
abou na Boneiru. 
Na Saba a konstruí ante- 
riormente dos parke solar. 
Saba ta investigá e posi- 
bilidat pa konstruí un kom- 
binashon di un kampo di 
panel solar èkstra i un parke 
di bientu. Meta ta pa dentro 
di 2 aña generá riba un dia 
promedio 100 porshento di 


e elektrisidat di forma sos- 
tenibel. Saba Electric e ora 
ei mester hasi uso di e gen- 
eratornan fosil solamente 
ora no tin sufisiente solo òf 
bientu. 
Na St. Eustatius, Statia 
Utility Company ta ampli- 
ando e parke solar i e reten- 
shon pa medio di bateria. 
Di e forma ei por generá 
alrededor di 60 porshento 
di elektrisidat di forma sos- 
tenibel na 2024. Ora dal e 
siguiente paso pa ekspandé, 
ta hasi esfuerso pa logra 
80% di elektrisidat durade- 
ro. 


Paso importante 
Gabinete ta sigui traha 
ku Boneiru, Saba i St. Eu- 


statius pa oumentá kon- 
servashon aun mas tantu i 
limitá e konsekuensianan 
negativo di kambio di kli- 
ma. Minister Rob Jetten 
di klima i energia: “Mi ta 
sumamente kontentu ku 
huntu ku e gobièrnunan di 
Boneiru, Saba i St. Eusta- 
tius i e kompanianan di ele- 
ktrisidat, nos por dal e paso 
importante akí pa logra 
produkshon sostenibel di 
elektrisidat. Di e forma akí 
nos ta sòru pa un bahada 
signifikativo di emishon di 
CO2, Hulanda Karibense 
ta bira ménos dependiente 
di kombustibel fosil i asina 
ménos vulnerabel pa preis 
haltu di energia, manera 
ku ta bisto na e momentu- 


nan akí. Ku esaki, Hulanda 
Karibense ta bira asina un 
modelo pa hasi otro islanan 
chikitu den region sosteni- 
bel.” 
Sekretario di Estado, 
Alexandra van Huffelen di 
relashon di Reino, ta mira 
den esaki un adelanto im- 
portante pa Hulanda Kari- 
bense. 
“Esaki ta yuda e hen- 
denan riba e islanan, pa 
motibu ku nan suministro 
di koriente ta keda konfia- 
bel i nan resibu pagabel. I 
esei ku muchu ménos, òf 
sin ningun emishon. Mi ta 
sumamente satisfecho ku 
Gabinete ta hasi esaki po- 
sibel.” 


Jetten ta hinka 33,5 mion 
den energia bèrdè 


Diputado Thielman no ta kumpli ku promesa 
No ta respetá reservashon barku krusero hasí kaba 


Hulanda Karibense ta bira ménos dependiente di kombustibel fosil 
Paso importante pa produkshon 
sostenibel di energia 

Tonchi, ban serio sí! kada bes 
kada bes ta ami mester start 
kombersashon entre nos. 


Awèl sí. Pasobra redu di tur hende 
bo sa i sèmper bo tin kos di bisa di 
otro hende su bida. 


Strañesa 
Den e edishon di Extra fechá 14 
di yüni 1983 por haña mas dato di 
e aksidente di Tilisa del Mar. E ko- 
rant, despues di a hasi su investi- 
gashonnan, a bin topa ku diferente 
detaye straño relashoná ku e nou- 
fragio. 
Pa straño ku por parse, te mi- 
tar di diesdos di mèrdia dia 13 di 
yüni polis no tabata na altura di e 
aksidente aki. Tabata un periodista 
di Extra, ku a haña informashon 
di e kaso aki for di un fuente, a 
yama polis pa pone nan na altura 
di e kaso, mirando ku no tabatin 


polis na e sitio. Na momentu ku e 
reportero di Extra a yega na Wil- 
lemstoren, el a bin ripará tambe ku 
e tripulantenan no a baha for di e 
barku Tilisa del Mar. 
Djis despues ku e barku a pega 
riba kosta, e kapitan, Donald Wil- 
liams, a trata na komuniká ku 
BOPEC pa yudansa. E tempu ei, 
den oranan di anochi, despues 
ku Havenkantoor sera atardi 5’or, 
e terminal di BOPEC tabata keda 
stanbai riba e kanal ofisial di Ha- 
venkantoor. Esaki ta mitar di ocho 
di mainta, ora ku Havenkantoor ta- 
bata okupá atrobe. 


E mardugá ei mes personal 
di warda na BOPEC a informá e 
lots prinsipal di Boneiru, Reginald 
Berénos, ku e barku a pega riba 
kosta. Berénos, kende tabatin e 
funshon tambe di Havenmeester, 
a kuminsá mesora ku su investi- 
gashonnan i a bai Willemstoren. 


Promé intento 
Mas lat mainta e toubot Chogo- 
go di BOMAS, e sekshon marí- 
timo di BOPEC, a bai direkshon 
di Willemstoren, na unda a trata 
tambe pa saka Tilisa del Mar, pero 
esaki sin éksito. Na dos okashon, 
momentu ku e toubot tabata rea- 
lisando su maniobranan, e kabuya 
a kibra. 
Despues ku e no a logra ranka 
Tilisa den Mar saka, kapitan di e 
toubot Chogogo a haña instruk- 


shon pa regresá haf di Kralendijk, 
komo ku parti atardi e mester a bai 
duna asistensia pa saka un tènker 
ku tabata mará na terminal di BO- 
PEC. 
Ta bon pa apuntá ku e promé 
dia ei ku Tilisa del Mar tabata pegá 
riba kosta na altura di Willem- 
storen, ainda e barku tabata flota, 
anke pegá riba algun baranka. No 
tabatin masha daño ainda na kur- 
pa di e barku i, si a sigui hasi mas 
esfuerso riba e dia ei, lo por a saka 
e barku for di su posishon sin ma- 
sha difikultat. 


Gastu 
E problema sinembargo ku a 
surgi e dianan ei tabata e gastu- 
nan relashoná ku e trabou pa saka 
e barku. Komo ku tabata trata di 
un kaso di emergensia, e toubot 
Chogogo di BOMAS a hasi un pro- 
mé intento, pero pa sigui hasi mas 
ehersisio, lo mester a yega na un 
areglo tokante pago di e gastunan 
embolbí. Asina mes un toubot di 
BOMAS a regresá un dia despues 
pa bolbe purba saka e barku, sin 
logra. 
Masoménos kuater aña promé 
tambe un barku grandi a pega riba 
kosta boneriano na altura di Su- 
pladó, algun shen meter pa nort 
di boka di Lac. Ta trata di e barku 
Alisio, un barku hopi mas grandi ku 
Tilisa del Mar. E tempu ei, despues 
ku toubotnan di BOMAS no a logra 
saka e barku aki, e ekspertonan di 
Smit International si a logra, kon- 
tra pago naturalmente. Esaki a 
sosodé algun siman despues ku e 
noufragio ei a tuma lugá. 


Suseso 
Inlubidabel© 
E kosta pariba di Boneiru, entre Willemstoren i e toren di Spelonk, 
atraves di siglonan tabata esenario di hopi noufragio di barku. Spe- 
sialmente riba e kosta for di Willemstoren pa entrada di e bahia di 
Lac mas tantu barku a dal kibra. Esaki tabata motibu tambe ku a 
traha un faro na e punta sùitost di Boneiru, konosí tambe komo 
Lacre Punt òf Punta de la Ore. E barku Tilisa del Mar, un barku di e 
tipo “coaster”,a noufragá El a frusa i kaba na nada. Den un seri di 
dos artíkulo BONERIANO ta tira lus riba e suseso aki 


E noufragio di Tilisa 
del Mar (2) 

Tabata un otro dia bunita pa STINAPA huntu ku studiantenan di Stichting Project. 
Durante seshon di mainta, nan a siña tokante pal’i mangel i lima, inkluso mikroskop 
i snòrkel na Cai. E studiantenan a mira hopi tipo di piská i i espesie di laman. 


Studiantenan a siña tokante pal’i mangel 


‘Taste of Bonaire’ ta bai bira tremendo 
djabièrnè awor. E tres skolnan básiko, Ko- 
legio Kristu Bon Wardadó, Kolegio Luis 
Beltran i Skol Amplio Papa Cornes, ta bai 
kompetí pa e kompetensia di baile folklóriko 
relashoná ku e selebrashon di Luna di Tu- 
rismo i e buki di turismo ‘Mi Kultura mi 
Enkanto’ 


Kompetensia di baile 
‘Taste of Bonaire’ 


¡Gracias por haber respondido mi llamado!” 09/25 


Mensaje de la Virgen Maria Reina de 
La Paz desde Medjugorje 
25 de Septiembre de 2022 


"¡Queridos hijos! Oren para que el Espíritu Santo los ilumine 
a fin de que sean gozosos buscadores de Dios y testigos del 
amor sin límites. Estoy con ustedes, hijitos, y a todos los 
llamo nuevamente: anímense y den testimonio de las buenas 
obras que Dios está haciendo en ustedes y a través de 
ustedes. Alégrense en Dios. Hagan el bien al prójimo para 
que estén bien en la tierra, y oren por la paz que está siendo 
amenazada porque Satanás quiere la guerra y la tribulación. 


Sunshine Market B.V. 


ta buska 
- allround medewerker 


Pa mas inf. 
tel. 701-6505 


KRALENDIJK – E 
miembronan 
di Tweede 
Kamer, Joba van den Berg 
i Inge van Dijk, ámbos di 
CDA, pa medio di pregunta 
por eskrito, un biá mas di 
pidi atenshon di gobièrnu 
pa e falta i tráfiko di pago 
karu na Karibe Hulandes. 
Habitantenan di e mu- 


nisipionan partikular, Bo- 
neiru, St. Eustatius i Saba 
i empresarionan, ta mustra 
riba un servisio limitá di 
bankonan lokal ku ta man- 
tené tambe tarifanan haltu. 
Pa esaki na Den Haag 
ya pa hopi tempu ta papia, 
pero nunka a kondusí na 
mehorashon. 


CDA ta pidi atenshon 
falta di pago 


KRALENDIJK – Gabi- 
nete ta spera ku durante 
sinku aña e gastu di Reino 
na Karibe Hulandes ta baha 
un 150 mion euro asina 
ménos, en bista di e aña 
akí. Esaki a sali na kla for 
di resultado di gastunan di 
Reino pa loke ta trata isla- 
nan BES ku Sekretario di 


Estado di relashon di Reino 
a manda Tweede Kamer. 
Na 2021 e ministerionan 
huntu a invertí kasi 560 
mion euro pa Karibe Hu- 
landes. E aña akí esaki lo 
ta algu ménos, 553 mion, 
pero na 2023 esaki lo baha 
di 483 mion pa 401 mion na 
2027. 


Gastu di Reino pa Karibe 
Hulandes ta baha 

Selebrashon dia 
di Alzheimer 


KRALENDIJK 
-- 
Djabièrnè 23 di sèptèmber 
alrededor di mitar di ocho 
di mainta, polis a risibí no- 
tifikashon tokante un kaso 
di dal kore bai. 
Dos outo tabata bèk 
pa sali for di un lugá di 


stashoná na momentu ku 
nan a dal den otro. Shofùr 
di un di e outonan a sali for 
di su outo i insultá shofùr di 
e otro outo i despues a sigui 
kore. 
E kaso ta bou di investi- 
gashon. 


Dal kore bai 

Universidad di Aruba ta organisá e konferensia di trabou éksito di estudio di studiante ku a inisiá djadumingu. Sekretario general di ministerio 
di enseñansa tambe ta presente huntu ku delegashon di Hulanda, Aruba, Kòrsou, St. Maarten, Boneiru, Statia i Saba. 


Konferensia éksito di studiante 


KRALENDIJK -- Dja- 
mars atardi Vanessa Rudolf 
a invitá prensa na Coconut 
Center, kaminda ERA Ou- 
téntiko ta bai selebrá su 40 
aniversario na Boneiru. Na 
e okashon Gerald Arrindell 
di Kòrsou, a bisa ku ta un 
honor pe ta na Boneiru pa 
papia tokante e fiesta. 
“Bonerianonan por spe- 
ra un tremendo fiesta i di e 
manera aki nos ta uni e is- 
lanan atrobe. Nunka promé 
a sosodé algu asina aki. Pa 
promé biá ERA i Doble R 
ta na Boneiru, den un fiesta. 


Nos ta trahando riba dje pa 
e bira e fiesta di djamanta,” 
Arrindell a bisa. 
Di parti di Boi Thodé, el 
a bisa ta un honor pa haña 
e oportunidat pa selebrá e 
40 aña di ERA Outéntiko 
na Boneiru. Mas ainda, pa 
kompartí ku e agrupashon 
musikal mas grandi di 
e área aki, isla kaminda 
e hendenan ta papia pa- 
piamentu. Kasi 50 aña di 
eksistensia di Doble Puru 
i 40 aña di ERA, nunka na 
Boneiru nan a toka huntu. 
Un fiesta hopi grandi ta 


bai tin 5 di novèmber. Ta bai 
tin 2 konstelashon di ERA. 
E Boneriano Tico Balen- 
tien, tambe ta presente. 
Maestro di seremonia ta na 
enkargo di Argenis Huerta, 
tambe ta bai tei DJ Fè di 
Boneiru. Gibi Doran di 
Doble Puru a bisa e ta kon- 
tentu ku Gereld i Vanessa 


pa e invitashon. Promé biá 
Coconut Center ta bai bira 
e sitio pa e fiesta grandi akí. 
Boneiru kompletu i esnan 
di Kòrsou pa yega i sele- 
brá ku ERA i Doble Puru. 
Vanessa Rudolf a bisa ku 
benta di karchi ta 40 dòler 
i momentu ku nan kaba, ta 
keda solamente karchi di 


55 dòler. Esnan ku a kum- 
pra karchi kaba, ta bai pone 
un fecha pa djis pasa kam- 
bia e karchi, sin gastu adi- 
shonal. E fiesta ta dia 5 di 
novèmber di 9’or di anochi 
pa 3’or di mardugá. Ta bai 
atendé tambe e konosido 
’vliegtuigje kom zo’, pa e 
dia di e fiesta. 


Huntu ku Doble Puru dia 5 di novèmber 
Selebrashon 40 aña ERA 
Outéntiko 

kooymanbv.com 
THERE IS ALWAYS SOMETHING TO DO 


WWW.KOOYMANTOOLFEST.COM 


ARE YOU READY? 


7-9 OCTOBER 


Spectacular discounts, amazing combo deals and a chance to win 
great prizes! Kooyman Tool Fest 2022 has more than just tools. 
Try and buy your favorite tools from the world’s most 
well-known tool brands. 


KRALENDIJK – Riba 
Internet hendenan no por 
kaba komprondé tokante 
un mucha afrikano ku mar- 
kanan úniko di welek riba 
su kara. Su markanan úniko 
riba su kara a sòru ku e ta 
bai viral rònt mundu. I awor 
tur hende ta spekulá tokan- 
te e motibu di kon e tin un 
aparensia spesial. 
Un di e motibunan di 
kon e mucha akí ta hala 
hopi atenshon, ta pasobra 
e tin wowo blou i marka di 
welek riba su kara. E marka 
di welek riba su kara tin un 
karakter spesial, pasobra ta 
parse hopi komo esaki ta 
kuminsá na su kabei. Asina 
parti di su kabei ta blanku 
i ta plama e koló mas aleu 
riba su kara. 
Algun hende ta kere ku 
e mucha hòmber akí ta un 
angel. Un hòmber ku un 
kuenta di TikTok, a rekargá 
e video di e mucha. Segun 
deklarashon di e hòmber, e 
mucha ta prosedente di Hu- 
landa. Bou di e video por 
lesa hopi reakshon. 
Un di e reakshonnan: 
“E ta mustra asina úniko. 
E mester por bira un aktor 
enorme. E ta resaltá bou di 
e masa.” 


Malesa straño 
Otro personanan ta kon- 
ta ku e markanan úniko di 
e mucha ta a konsekuensia 
di un malesa straño. Asina 
un hende ta bisa: “Mi ta 
kere ku e tin ‘waardenbrug- 
syndroom.” Esaki tin di 
aber ku un grupo di malesa 


genétiko kaminda e kambio 
di koló ta originá den kabei, 
kueru i wowo di hende ku 
un malesa asina. 
Un otro persona ku 
a mira e video ta reak- 
shoná ku un tono positivo: 
“E ta asina bunita. Mi ta 
keda pensa ku ta welek pa 
alkans’é.” 
Loke tambe e por ta, ku 
e mucha afrikano akí en re- 
alidat tin markanan di kara 
impreshonante. 


Mucha ku wowo blou i 
marka welek riba kara 


Aksidente 
entre bùs i 
baiskel 


KRALENDIJK -- Den 
oranan di mainta djamars 
27 di sèptèmber, un aksi- 
dente a tuma lugá entre un 
bùs i un baiskel riba Kaya 
Grandi. 
E siklista a resultá heri- 
dá na su kabes kabes. Am- 
bulans a transportá e siklis- 
ta pa hospital pa tratamentu 
médiko. 
Departamento di Tráfi ko 
ta sigui ku e investigashon. 

KRALENDIJK -- Dia 
26 di sèptèmber Tour- 
ism Corporation Bonaire 
(TCB) a organisá su di dos 
‘Bonaire Tourism Summit’ 
anual na Courtyard by Mar- 
riott. Durante e kumbre, 
TCB a konta tokante su vi- 
shon, akshonnan i strategia 
pa desaroyo turístiko ku un 
presentashon na enkargo di 
Miles Mercera, direktor di 
TCB. 
TCB a presentá un bi- 
sta general di e situashon 
aktual, e resultadonan i e 
planifi kashon di Boneiru 
pa aña 2023. Tambe TCB 
a duna un bista adelantá di 
e prestashonnan pa wenter 
2022/2023. 
Mercera: “E rèspòns ku 
nos a risibí di e sektor pú- 
bliko i privá di turismo, a 
inspirá mi. Den un intento 
pa sinkronisá nos strategia 


pa aña 2023, e tipo di ses- 
honnan akí ta yuda nos bini 
den kontakto ku nos part- 
nernan di mas importante 
riba tereno di turismo. De- 
saroyo di turismo sosteni- 
bel ta un aporte di nos tur 
i TCB ta rekonosé e impor- 
tansia di kompartí i risibí e 
rèspòns nesesario pa alkan- 
sá nos potensial turístiko.” 
Diputado di Desaroyo 
Ekonómiko i Turismo, sr 
Hennyson 
Thielman, 
a 
yama tur presente bon biní 
i a pone énfasis riba im- 
portansia di dedikashon 
di henter e industria pa 
inklushon di nos komuni- 
dat. ‘Pa medio di tuma mas 
hende lokal den servisio pa 
sektor di turismo i alabes 
hisa e sueldo mínimo, ta 
alsa no solamente kalidat 
di bida di nos poblashon 
lokal, pero e ta kontribuí 


tambe na loke nos bishitan- 
tenan ta eksperensiá. Di nos 
banda nos ta bai invertí den 
formashon i treinen.’ 


Merkadeo 
Durante e kumbre e 
agensia ofi sial di TCB, 


Dunn&Co di Tampa, Flo- 
rida, a duna un bista general 
di e proseso di merkadeo di 
nos isla, di su reposishona- 
mentu i desaroyo di iden- 
tidat te e planifi kashon di 
kampaña i medionan di ko- 
munikashon. Nan a revelá 
tambe e pensamentu tras di 
e wèpsait nobo di nos isla 
i e strategia di ‘digital-fi rst 
social media’. 
“Tabata un tremendo 
eksperensia pa yuda Bo- 
neiru den strukturashon di 
un plataforma nobo di ko- 
munikashon, pasobra e isla 
akí ta realmente lo mihó 
ora ta trata di eko-turismo,” 
segun Troy Dunn, presi- 
dente i direktor komersial 
di Dunn&Co. Nan outen- 
tisidat di marka ta refl ehá 
su mes den tur loke nos ta 
hasi pa informá mundu to- 
kante nan dedikashon na e 
ekilibrio importante entre 
naturalesa humano i mama 
naturalesa. 


Strategia kulinario 
Despues ku resiente- 
mente a anunsiá Boneiru su 
rekonosementu komo Ka- 
pital Kulinario di mundu, 
Erik Wolf, direktor i fun- 
dadó di World Food Travel 
Association, a papia tokan- 
te Boneiru su strategia kuli- 
nario pa futuro. 
Stephanie de la Hera, 
kende ta representá Bo- 
neiru pa Diamond Public 
Relations, e ofi sina di relas- 
honnan públiko di Boneiru, 
a mustra un bista general di 
e esfuersonan ku durante 


e aña akí nan a hasi te ku 
awor i di e resultadonan i 
tendensia pa aña 2023. Nan 
a pone énfasis tambe riba 
nos strategia di relashonnan 
públiko komo destinashon 
pa e lunanan binidero. 


Perspektiva 
E kumbre a yama bon 
biní tambe na Sander Lan- 
geveld, Liaison na Oropa 
pa TCB, kende a pre- 
sentá un bista general di e 
prestashonnan di merkadeo 
na Oropa, Hulanda, Bèlgi- 
ka i Alemania i a splika mas 
tokante e perspektiva riba 
término largu pa e merkado 
oropeo. 
Maarten van der Scheer, 
direktor di Bonaire Inter- 
national Airport (BIA), a 
revelá djis un tiki tokante 
futuro di Aeropuerto Fla- 
mingo i e prioridatnan di 
mas importante. 
Na fi nal di e dia tabatin 
un ‘Tourism after 5 Cock- 
tail Hour’ ku ENNIA a 
organisá pa klousurá ‘Bo- 
naire Tourism Summit’. 
Komo parti di ‘Bonaire 
Tourism Summit’, TCB ta 
organisá tambe un semi- 
nario spesial ku seshonnan 
interaktivo di evashon, ka- 
minda mundu empresarial 
por partisipá i duna input pa 
inisiativanan di merkadeo 
pa Boneiru pa aña 2023. 
TCB ke gradisí tur part- 
ner, manera BONHATA, 
BHG, BIA i Entidat Pú- 
bliko Boneiru, ku a sostené 
i partisipá na e kumbre. 


Eksitoso ‘Bonaire Tourism Summit’ 

Kiko ta nifiká e kontesta 
“I ku bo spiritu”? 


Den misa, e saludo di e selebrante i e kontesta di e asamblea 
tin orígen bíbliko. Konosé su nifikashon mas profundo 
Durante Misa, den e invokashon “Señor ta ku boso”, 
na kua ta kontestá “I ku bo spiritu”, na kua spiritu ta referí? 
Kua ta su nifikashon eksakto? 


E “ku bo” ta referí na e saserdote ku ta presidí e selebrashon. E 
dos partinan di e diálogo akí ta paresé vários be den Misa: den 
e saludonan inisial i final, promé ku e Evangelio, na prinsipio di 
e liturgia eukarístiko. 
Ta trata di un fórmula di saludo entre e selebrante i e 
asamblea. Asina e Instrukshon general di e Misal romano ta 
splika nifikashon di e saludo inisial: 
“E saserdote ta anunsiá na e asamblea reuní e presensia di 
Señor. E saludo saserdotal i e kontesta di e pueblo ta manifestá 
e misterio di e Iglesia reuní”. 
E ta bini di Beibel 
Tantu e palabranan di e saserdote komo e kontesta di fiel- 
nan tin un orígen bíbliko. 
Ku e saludo akí Boaz, antepasado di rei David, ta dirigí su 
mes na e kòrtadónan: “Señor sea ku boso!”. I nan ta kontest’é: 
“Señor bendishoná bo” (Rut 2,4). Ekspreshonnan paresido nos 
ta haña den Huesnan 6, 12, en 2Kro 15,2, Lukas 1,28 y 2Tes 
3,16. 
E kontesta “I ku bo spiritu” en kambio ta aparesé den e di 
dos karta na Timoteo: “Señor sea ku bo spiritu. Su grasia sea 
ku boso tur” (4,22). Pero e tei tambe den otro kartanan pauli- 
no: Gálatanan 6,18, Filipensenan 4,23; Filemón 25. 


Aunke e Misal ta definí e diálogo akí komo un saludo, e ta na 
mesun tempu un interpretashon. 
E saserdote ta anunsiá na e komunidat reuní pa selebrá Eu- 
karistia ku Señor ta berdaderamente presente. Manera Hesus 
mes a primintí: 
“Pasobra kaminda dos òf tres reuní den mi nòmber, Ami lo 
ta huntu ku nan”. Mateo 18,20 
Dios presente 
Den e kaso akí, e tradukshon mas presis di e fórmula latino 
“Dominus vobiscum”, ku no tin verbo, lo por ta: Señor ta ku 
boso”. 
Ku tur esaki, e fórmula por ser komprendé tambe komo e 
deseo di ku Señor di bèrdat ta ku nos p’asina ku nos por risibí 
e don di su grasia. 
En todo kaso, e ta ekspresá un gran bèrdat: Kristu ta pre- 
sente den e saserdote i den e asamblea i e komunidat ta 
uní den e mesun fe. 


Respekto na e kontesta “I ku bo spiritu”, nos por opservá ku e 
palabra “spiritu” ta referí na e dimenshon mas noble di un per- 
sona, na su banda mas íntimo, einan kaminda Spiritu Santu ta 
presente ku su forsa. Asina san Pablo ta skirbi na Ro- 
manonan: 
“Pasobra e Spiritu ku Dios a duna boso no ta hasi boso 
katibu pa boso bolbe biba ku miedu. Nò, ta e Spiritu ku ta hasi 
boso yu adoptá di Dios; ta pa medio di djE nos ta sklama na 
Dios: ‘Abba, Tata!’ E mesun Spiritu ta konfirmá loke nos spir- 
itu ta testiguá, esta ku nos ta yu di Dios. “. 8, 15-16 
Laga nos nota tambe ku e kontesta akí ta solèm, muchu 
mas ku un simpel “i ku bo”. Asina ta suprayá e dignidat i im- 
portansia di e saserdote ku ta presidí e Eukaristia: Spiritu 
Santu ta presente den dje di moda spesial ku el a risibí den e 
sakramento di Órden. 
E ekspreshon “I ku bo spiritu”, ku tambe por ser bisá komo 
kontesta den e momento di pas, ta ekspresá rèspèt i benevo- 
lensha pa ku e oyente. 
Finalmente e ta tambe un fórmula ku balor ekuméniko: e ta 
presente tambe den e liturgianan d Iglesianan òrtodòks i prot- 
estant. 


Teksto originalmente publiká den e revista italiano Cred- 
ere 


Ta importante ku e katóli- 
ko sea konsiente di loke nan 
ta simbolisá 
Krus i krusifiho ta símbolo- 
nan kristian, pero nan no ta 
referí na e mesun konsepto. 
Krusifiho 
E palabra krusifiho ta bini 
di e frase latino “cruci fixus”, 
ku ta nifiká “fiho na e krus”. 
E ta referí na Hesukristu 
klabá na krus riba Kalvario. 
Un krusifiho, pues, no ta 
únikamente e krus so, sino e 
krus ku representashon di 
Kristu pegá na dje. 
E ta un símbolo ek- 
stremadamente fuerte di e 
altura di e sakrifisio di Hesus 
pa salbashon di humanidat. I 
no mester us’é di manera su- 


perfisial i iresponsabel. 
Karga un krusifiho ta un 
rekuerdo físiko di e amor 
sin límite di Dios pa nos, 
hasta e punto di brasa e Pas- 
hon mas doloroso pa reskatá 
nos. 
E krusifiho ta un símbolo 
kristian asosiá direktamente ku 
Iglesia katóliko, ya ku, den 
nan mayoria, e denominas- 
honnan protestant ta utilisá 
únikamente e krus na lugá 
di e krusifiho. 
Hopi krusifiho katóliko tin 
e akrónimo “INRI”, ku den 
latin abreviá ta “Iesus Naz- 
arenus Rex Iudaeorum”, ke 
men, “Hesus Nazareno, Rei 
hudiunan”. 
Krus 


Krus a bira un símbolo 
universal di kristianismo. 
Pero den sentido estrikto e 
término ta referí únikamente 
na e instrumento, sin ink- 
luí e representashon di e 
kurpa di Kristu klabá na 
dje. 
Komo instrumento, e krus 
ta nada ménos ku un forma 
di tortura trágikamente 
usá pa e romanonan pa 
kastigá i ehekutá esnan 
kondená. 
Hesukristu a muri riba e 
krus den un sufrimentu inso- 
portabel. Pues ta pesei, hopi 
denominashon protestante ta 
afirmá ku no mester usa e 
krusifiho komo símbolo di e 
fe kristian, ya ku Kristu a re- 
susitá i ya no ta klabá na e 
krus. 
Katóliko, mihó karga e 
krus òf e krusifiho? 
En bèrdat katólikonan ta 
kere den Resurekshon; 
despues di tur kos, Skritura 
mes ta bisa ku si Kristu no a 
resusitá, nos fe ta vano . 
Sin embargo, katólikonan 
tambe ta rekonosé ku 
Resurekshon ta e korona 
riba e sakrifisio di Kristu 
riba e krus, ku a salba nos 
di e piká i pues nunka 
mester ser lubidá òf sepa- 
rá di e gloria di Resureks- 
hon. 
Tantu e krus komo e 
krusifiho ta símbolonan 
kristian ku perfektamente 
por ser utilisá pa katóliko- 
nan. 
Lo importante ta ku kató- 
likonan ta konsiente di loke 
nan ta simbolisá i, prinsipal- 
mente, di e unidat di e miste- 
rio di Salbashon: no tin 
Resurekshon sin krus, ni e 
krus tin sentido si e no ta den 
bista di Resurekshon. 


No konfundí krus i krusifiho: 
konosé e diferensia 


Francisco Vêneto 


Reservá tempu 


Reservá tempu pa HARI, e ta e músika di alma. 
Reservá tempu pa LESA, e ta e base di sabiduria. 
Reservá tempu pa PENSA, e ta e fuente di poder. 
Reservá tempu pa TRAHA, e ta e preis di éksito. 
Reservá tempu pa DIBERTÍ, e ta e sekreto di hubentut eterno. 
Reservá tempu pa SER AMIGU, e ta e kaminda di felisidat. 
Reservá tempu pa SOÑA, e ta e medio pa haña bo ophetivonan. 
Reservá tempu pa STIMA I SER STIMÁ, e ta e privilegio di yunan di Dios. 
Reservá tempu pa SER ÚTIL PA OTRONAN,e bida aki ta demasiado kòrtiku pa nos 
ser egoista. Nos no ta pèrdè tempu den bida; loke ta pèrdè ta bida, ora e ta pèrdè tempu. 


15 
Djaweps 29 sèptèmber 2022 


ARUBA 
STATIA/SABA/ST. MAARTEN 
Apertura siman di salú 
i higiena 


ST. MAARTEN – Mi- 
nister interino di turismo, 
asuntunan ekonómiko i 
telekomunikashon, 
TE- 
ATT, Omar Ottley, djamars 
27 di sèptèmber na Prin- 
cess Juliana International 
Airport, a yama bon biní 
na e buelo inougural di 
dos biá pa siman di Ara- 
jet entre Sto. Domingo i 
St. Maarten. Arajet ta bai 
tin dos buelo pa siman 


Buelo inougural Arajet 


entre Sto. Domingo i St. 
Maarten, riba djamars i 
djasabra. E kompania lo 
usa un Boeing 737 MAX-8 
ku kapasidat di 195 asien- 
to. Arajet ta un atkisishon 
importante adishonal pa e 
funshon di hup pa oumentá 
St. Maarten su konektivi- 
dat den Karibe. Adisho- 
nalmente, henter e isla lo 
benefi siá ku desaroyo di 
e ruta akí. Mas turista lo 


bini e isla i e hende di St. 
Maarten tin mas eskoho 
momentu ku nan ke bula pa 
Sto. Domingo, e minister a 
bisa. Nos ta yama Arajet 
bon biní i ta yama danki na 
e gerensia di e kompania 
pa pone konfi ansa den nos 
isla. Nos ta mira dilanti pa 
un relashon mutuo na bene- 
fi sio di ámbos ku e deseo 
pa mira mas buelo durante 
tempu, Ottley a konkluí 


STATIA -- Hugo Ron- 
dei i Tirene Lopes a risibí 
e nombramentu komo po- 
lis èkstra ordinario den e 
direktorado di asuntunan 
ekonómiko, naturalesa i 
infrastruktura, ENI. Nan ta 
traha den e unidat di lisen- 
sia, supervishon i unidat di 
mantenshon di lei. 


Polis èkstra 
ordinario 
Rondei ta bai tin e 
responsabilidat 
pa 
in- 
spekshon di edifi sio i Lopes 
pa ekonomia i naturalesa. 
Hefe di Kuerpo Polisial 
Karibe Hulandes, Jose Ro- 
sales, a presidí e seremonia 
den presensia di komisario 
di gobièrnu Alida Francis i 
otro ofi sialnan. 


ST. 
MAARTEN 
– 
Djaluna 26 di sèptèmber 
minister di salubridat pú- 
bliko, asuntu sosial i em- 
pleo, Omar Ottley, a habri 
e siman di salú i higiena 


na Sister Regina Primary 
School na Simpson Bay 
. E siman di salú i hi- 
giena ta un evento anual 
na skol i ta un inisiativa 
di Parent Teacher Asso- 
ciation (PTA), pa enfatisá 
riba e importansia pa un 
estilo di bida salú, perso- 
nal i higiena dental. 
E minister a asentuá 


riba e importansia di salú 
oral, no kome muchu suku 
i laba man pa prevení 
malesa i tambe hiba un 
estilo di bida salú i hasi 
ehersisio. 
Despues di esei e mi- 
nister a kòrta sinta pa asina 
habri siman di salú i higi- 
ena. 

ORANJESTAD -- Si- 
man pasa Minister Maduro 
a presencia hunto demas 
coleganan minister, par- 
lamentario y demas pro- 
fesionalnan 
den 
cuido 
medico, 
un 
ceremonia 
emotivo na IMSAN na 
unda sr. Richardson ta bati 
e bel como e di 500 pa- 
shent cu ta caba su tera- 


Na di 500 pashent cu ta caba su terapia di radiologia cu exito 
Minister Xiomara Maduro na ceremonia di bati bel na IMSAN 


pia di radiologia exitoso. 
E acto di bati bel sigur ta 
brinda e speransa di bida y 
ta señal di gratitud na tur 
cu ta haci e tratamento aki 
posibel na Aruba. 
E mandatario ta expresa 
palabra di pabien sr. Rich- 
ardson, dr. Rajnherc y tur e 
profesionalnan di IMSAN 
cu ta haci e tratamentonan 


aki posibel. Como tambe 
masha pabien y danki na 
colega Minister di Salud 
Publico sr. Dangui Oduber 
pa kere den IMSAN y traha 
duro pa logra e ampliacion 
di e instituto medico im- 
portante aki pa nos Pais cu 
nos pashentnan por ricibi 
nan terapia di radiologia na 
Aruba mes. 


ORANJESTAD -- Al- 
gun minuut prome cu 3’or 
di marduga diadomingo, 
manera cu ta birando un 
custumber caba, polisnan 
a wordo dirigi pa un pelea 
entre algun grupo den e 
stacionamento di e centro 
nocturno, Gusto. 
E prome informe ya caba 
tabata mustra riba un con- 
frontacion cu tiramento di 
boter pero ora cu polisnan 
a yega na e sitio, en berdad 
tabatin un grupo grandi di 


Gangnan tirando otro cu boter 


persona riba e parkinglot 
pero no a ripara cu tabatin 
tiramento di boter. 
Asina cu e hendenan a 
tuma nota di presencia di 
polis na e sitio, nan a cana 
bay den diferente direccion 
y mayoria a drenta auto y a 
bandona e sitio mientras cu 
ya caba polisnan a nota cu 
e establecimento di Gusto 
tabata cera por completo. 
Papiando despues c’un 
oficial di siguridad na e si- 
tio el a declara cu un rato 


prome en berdad un grupo 
grandi di persona tabata 
discutiendo cu otro y e ta 
mustra cu tabata trata di 
diferente gang caminda dos 
grupo di 20 pa 30 persona, 
a cuminsa tira otro cu boter 
y tambe a tira boter riba e 
negoshi. E patruya na e si- 
tio a pidi refuerso caminda 
personal di Flexteam a pre- 
senta na e sitio y a tene un 
control den e bisindario 
pero un rato despues e luga 
tabata totalmente bandona. 


ORANJESTAD -- Ci- 
udadanonan mester ta mas 
consciente cu tin antiso- 
cialnan tur caminda, mi- 
rando y buscando un for- 
ma pa abusa di confiansa 
di otronan y esaki a sosode 
diadomingo net algo pasa 
di mey anochi. 
Central a dirigi un pa- 
truya pa Paardenbaaistraat 
pa un caso di ladronicia 
caminda nan ta papia cu e 
señora di inicial M., kende 
ta declara cu hunto su es- 


Den cera y habri di wowo 
a horta tas 
poso, nan tabata sacando 
cosnan cu nan a cumpra 
for di nan auto y hibando 
esakinan paden.El a de- 
clara cu dor cu nan tabata 
bezig haciendo esaki, nan 
a laga e portanan di auto 
sin lock y dado momento 
ora cu el a bay bek na e 
auto, el a ripara cu desco- 
nocinan a bay cu su tas y 
e no sa kende a haci esaki. 
Polisnan a tuma su 
keho y a informa central 
di e caso aki. 


ARUBA 
ARUBA 

ORANJESTAD -- Dia- 
mars anochi pa 7:30 cen- 
tral di polis ta wordo no- 
tifica di un acidente basta 
fuerte riba Watty Vos Blvd 
. Ta trata di un accidente 
entre un auto BYD numera 
A-26625 y un brommer 
numera MFA-2682. 
Na yegada di patruya ta 
pidi pa un ambulance cu 
maximo urgencia mirando 
e situacion di e chauffeur 
di e brommer. Ambulance 
a yega na e sitio y a logra 


Angel Gabriel Senra a fayece den accidente di trafico 


re-anima e chauffeur di e 
brommer y transporte cu 
maximo urgencia pa hos- 
pital. Polis di trafico a pre- 
senta como tambe polis 
technico pa haci nan inves- 
tigacion. 
Pa 8:22 dr Daryanani ta 
constata morto di chauffeur 
di e brommer, Angel Ga- 
briel Senra Chara, naci na 
Aruba 14 december 2002. 
(19 aña). Por a compronde 
cu e hoben a caba di sali di 
trabou. 


ORANJESTAD 
-- 
Diadomingo 
marduga 
polisnan a wordo dirigi 
na altura di Hooiberg ca- 
minda nan ta bin topa 
dos tipo para banda di 
un motorcycle y tur dos 
tabata mustra bou influ- 
encia di alcohol. Un di e 
tiponan tabata drumi abou 
den santo y e otro para 
banda di dje y a trata aki 
di e homber di inicial R. 
kende su rosea tabata hole 
hopi na alcohol. 
Den combersacion cu 


Homber ta nenga oferta 
di polis y a keda deteni 
e homber aki polisnan na 
varios ocasion a bis’e pa e 
busca un forma pa e haya 
lift pa su cas ya cu e no 
ta den estado pa maneha 
e aparato pero R. a nenga 
rotundamente di laga su 
brommer atras. 
Ora cu polisnan a mira 
cu e ta determina pa subi 
e aparato y bay core cu 
esaki, nan a bay over na 
detene e persona aki y a 
hib’e warda di polis pa su 
propio proteccion y tambe 
di otronan. 


ORANJESTAD -- Re- 
cientemente riba invitacion 
di e Embahador di Reino 
Hulandes na Colombia, sr. 


Minister Xiomara Maduro presente na evento Experience the Netherlands 2 
Companianan Hulandes a presenta nan producto y servicio 


Ernst Noorman, Minister 
Xiomara Maduro tabata 
presente na e evento 'Ex- 
perience the Netherlands 


2 na Colombia. Durante e 
evento aki companianan 
Hulandes a presenta nan 
producto y servicio na e 


comunidad mercantil di 
Colombia. 
Tabata interesante pa 
mira e toke di inovacion cu 
tur compania a trece dilan- 
ti. Minister Maduro a haci 
uso di e oportunidad pa 
combersa un rato cu varios 
compania di Colombia cu 


ya caba ta haci negoshi 
na Aruba. E mandatario a 
gradici nan pa e confiansa 
y a extende e invitacion 
pa mas compania explora 
e oportunidadnan cu 'Aru- 
ba, La Isla Feliz del Reino 
Holandes' ta ofrece pa haci 
negoshi. 


ARUBA 
ARUBA 

ARUBA 
DEPORTE 


KRALENDIJK 
– 
Stimulashon di deporte 
akuátiko di yòn pa adulto 
na Boneiru, ta den ban- 
dera di Guardian Group. 
E kompania mas grandi di 
seguro di e área Karibense, 
sa kon importante deporte 
di bela ta na Boneiru. I 
tin hopi boluntario entusi- 
asmá riba e isla ku ke yuda 
chikitu i grandi pa praktiká 
nan deporte faborito, pero 
e ta tambe un echo ku tin 
falta di medionan finansie- 
ro pa praktiká deportenan 
spesífiko den e komunidat 
Boneriano. 
Netamente 
p’esei 
Guardian Group a disidí 
pa bira e spònser mayó di 
Sunfish di Bonaire Sail- 


Durante siman di Regata 
Guardian Group kompletamente visibel riba laman 


ing 
School Association 
(BSSA). 


Spònser mayó 
Gustosamente nos ta in- 
vertí den kompra di mate- 
rial i lo usa e plaka di pa- 
trosinio pa e mantenshon 
nesesario. Pero banda di 
esei, nos lo krea tambe es- 
pasio tambe pa deskubrí 
talento i desaroyo di BSSA, 
asina manager di merkadeo 
di Guardian Group pa Ka- 
ribe Hulandes, Djamila 
Braaf, a splika. 
“Nos ta mir’é komo un 
di nos tarea importante pa 
deporte, den e kaso spesí- 
fiko akí, pa stimulá chikitu 
i grandi na Boneiru i ofre- 
sé kaminda ta posibel nos 


sosten,” Braaf a bisa. 
Bela kolorido 
Lo anunsiá e patrosi- 
nio prinsipal di Guardian 
Group festivo, kaminda 
tambe lo presentá e seis 
belanan di Sunfish ku logo 
prominente di Guardian 
Group. Tantu BSSA komo 
Guardian Group ta konten- 
tu ku e koperashon spòrtif i 
tambe konstruktivo, a bira 
realisabel. 
E material nobo ta bini 
perfekto pa e klup di bela 
i por dediká mas atenshon 
na e hopi talentonan di 
Boneiru riba e área riku di 
bela. 
“Nos miembronan ta 
hopi aktivo,” asina presi- 
dente di BSSA, Ton Nui- 


jten, ta bisa. Sí nan haña e 
oportunidat, por haña nan 
riba laman. Esaki ta nifiká 
tambe ku e belanan nobo di 
Guardian Group lo ta hopi 
biá visibel riba laman rònt 
Boneiru. Algu ku Guardian 
Group sigur lo apresiá. 


Kampionato mundial 
E aña akí 14 pais a 
partisipá na e evento di 
bela na Gardameer na It- 
alie. Durante e kampionato 
mundial, e 94 beleronan 
a kompetí kontra otro. E 
Boneriano Kabes Soliano a 
finalisá na di 38 lugá den e 
kompetensia. 
“Nos ta hopi orguyoso 
riba e resultado final. Esa- 
ki naturalmente pa un isla 


chikitu manera Boneiru, ta 
un bon prestashon i ta ofre- 
sé solamente mas perspe- 
ktiva positivo pa futuro,” 
segun e tim di merkadeo i 
Ivonne Badloe di Guardian 
Group. 


K R A L E N D I J K - - E 
klínika di beisbòl di e 
pelotero di Liga grandi An- 
drelton Simmons pa nos 
futuronan tabata un gran 
éksito djaluna último den 
oranan di tardi na Jossy 
Boekhoudt 
Ballpark 
na 
Tera Kòrá. 
T’asina ku djaluna tardi 
i tambe djamars atardi na 
Jossy Boekhoudt Ballpark 
na Tera Kòrá Gobièrnu di 
Boneiru, Indebon, huntu ku 
Bonaire Wolf-Pack Foun- 
dation, a oranisá klínika di 
beisbòl pa muchanan entre 
6 pa 15 aña ku Andrelton 


KRALENDIJK--E tim 
sòftbòl femenino New An- 
gels, pa promé biá ta or- 
ganisá torneo di Bolas. 
E torneo ta tuma lugá 
dianan 20, 21, 22 i 23 di 
òktober 2022, esaki riba 
kanchanan di Gold Finch 
na Tera Kòrá. 
Reglanan. 
- E torneo aki ta pa eki- 
ponan di sòftbòl maskulino 
i femenino. 


K R A L E N D I J K - 
-“Baseball 5” otro deporte 
nobo pa Boneiru. 
Djárason último 21 di 
sèptèmber 2022, un grupo 
di persona por a partisipá 
den e “Baseball 5 instruc- 
tor training”. 
“Baseball 5” ta un ver- 
shon kompakto i kòrtiku di 
e beisbòl tradishonal. 
Den “baseball 5” bo por 
forma dos ekipo di 5 per- 
sona i lo dura 5 inen. 
Pa lokual ta trata wante 
ku bate, esakinan lo no 
forma parti di ”Baseball 5 
Game”. 
Bo ta bati i fangu e bala 
gewon kubo man. 
E fèlt ta simplemente 
pintá ku kreit òf riba piòn, 


Klínika beisbòl di Simmons pa nos futuronan tabata un 
gran éksito 


Simmons 
kompletamente 
gratis. Andrelton Simmons 
ta un pelotero di Liga Gran- 
di ku ta ku fakansi algun 
dia aki riba nos isla. A pro- 
bechá di e oportunidat aki 
pa organisá klínikanan di 
beisbòl 
pa nos muchanan, loke 
ku riba e promé dia djaluna 
atardi, sigur tabata un gran 
éksito. Tur dos dia, tantu 
djaluna komo tambe dja- 
mars, e klínika tabata di 
5'or atardi pa 7'or anochi na 
Jossy Boekhoudt Ballpark. 
Riba e promé dia djalu- 
na, un gran kantidat di 


mucha ku e deseo di siña 
hunga beisbòl na un nivel 
haltu, a asistí na e klínika di 
beisbòl aki. 
Basta tabata tambe e 
mayornan, manera mester 
ta tambe, ku a asistí ku nan 
yunan na e klínika. 
Diputado di deporte sr. 
James Kroon manera sèm- 
per ta e kaso tambe na tipo 


di okashonnan asina i ku no 
sa faya, tambe tabata pre- 
sente pa apoyá e muchanan 
durante e klínika. Éksito 
na e muchanan ku a parti- 
sipá den e klínika djaluna i 
djamars último.nUn danki 
tambe na tur e “coach”nan 
di kas mes ku a yuda duran- 
te e klínika e dos dianan ku 
tabata djaluna i djamars úl- 


timo. Ta bon pa menshoná 
ku Simmons a yuda tambe 
e selekshon U14 ku djadu- 
mingu awó ta sali pa Aruba 
pa torneo internashonal di 
beisbòl. Un danki na Sim- 
mons pa tantu e klínikanan 
na nos futuronan, tambe pa 
yuda nos selekshon U14 di 
beisbòl promé ku nan biaha 
pa Aruba djadumingu awó. 


Promé Torneo Bolas pa ekiponan 


di sòftbòl 
- Inskripshon ta sola- 
mente $20. 
- Mester paga riba e pro- 
mé dia di e torneo. 
- Último dia pa inskribí 
ta djabièrnè 30 sèptèmber 
2022. 
- Pa inskripshon por 
tuma kontakto ku Mari- 
onela Josephia na sel. 
777 1800. 
Éksito na e ekiponan ku 
lo partisipá den e torneo. 


“Baseball 5” otro deporte nobo pa Boneiru 


pues tur loke bo mester ta 
un bala. 
Un wega súmamente 
great pa stimulá i motivá 
tantu hóben komo hende 
grandi pa keda den move- 
shon pero tambe súma- 
mente fun. 
E wega aki ta un wega 
ku por implementá den tur 
vereneging, tur skol etc. 
Boneiru mes tin 16 is- 
truktor di BBS ku por sigui 
yuda I forma otro instruk- 
tornan. 
E treinen aki a wòrdu 
duná dordi Michel Aus- 
sems di KNBSB. 
Pa mas informashon to- 
kante e wega aki por bishi- 
táe facebook page di “Nos 
ta bai kuminsá huntu”. 


E 
instruktornan 
di 
“baseball 5” na Boneiru ta: 
Yurell de Caster. 
Juthmar Faneyte. 
Roy Burleson. 
Arys Ventura. 
Elisabeth Josephia. 
Sybren Rensenbrink. 
Dyshemar de Palm. 
Winston Gill. 
Rolvin Hellburg. 
Arelis Jops-Mercera. 
Gianny Evertsz. 
Eurlvin Trinidad. 
Georgino “Pito” Sara- 
goza. 
Ghislaine Makaai. 
Arvienna Vis. 
Esakinan e lidernan de- 
portivo ku a sigui e treinen 
pa “Baseball 5”. 

Misa San Luis Beltran na Rincon a risibí un kor di Kòrsou ku a bin di sorpresa pa 
dediká kansionnan na Señor den misa. Tabata e kor Kanta ku mi Señor, ku tabatin 
un presentashon bunita. Parokianonan a yama e kor danki pa su presensia i e kan- 
sionnan bunita. 


Kor di Kòrsou di sorpresa 
na Misa San Luis Beltran 


Habitante di Kaya Yambo ta sinti’é den peliger, komo 
ku ta konstruyendo kas i a saka tur e sushinan benta 
pabou di e kas. Ta trata di un seru grandi yen di tera 
i baranka grandi. E bisiña ta preokupá, pasobra ora 
ku áwaseru kai, e awa por hala e barankanan aki den 
su kurá. E ta pidi pa por fabor tuma medida. 


Situashon fèrfelu na 
Kaya Yambo 


Boneiru a haña pal'i awa 

Charmaine Alberto a kumpli un aña mas di bida e siman akí i pa e okashon aki- 
brasbènt The Boyz a zona den kurá di su kas. Tur presente a keda kontentu ku 
presentashon di e brasbènt i a balia gosa un momentu. Charmaine a kumpli 45 
aña, awor rumbo pa topa ku Abraham. Riba potrèt algun persona ku tabata na e 
selebrashon, un aña mas di bida pa Charmaine Alberto. 


Charmaine Alberto a selebrá 
su kumpleaño 


